**ELŐTERJESZTÉS**

**Körmend Város Önkormányzata Képviselő-testülete 2023. október 27-i rendkívüli ülésére**

**Tárgy:** 3 oldalú költségviselésről megállapodás

**Tisztelt Képviselő-testület!**

A körmendi piac területén található egy épület, ami az új piacépület megépítésével üressé vált, a piacfelügyelői irodáról és az egykori nyilvános mellékhelyiségről van szó.

A piacot üzemeltető Kft. az épületet felújíttatta, mert látványa nem illeszkedett a piackörnyezetbe, a felújítással viszont üzleti alapon hasznosíthatóvá vált az ingatlan, miközben a felújítás az önkormányzati vagyon értékét növelte.

A piacot üzemeltető Kft. azt kéri az Önkormányzattól, hogy a felújításban költségviseléssel az Önkormányzat is vegyen részt tulajdonosként.

A felújítás teljes költsége bruttó 10.987.968 Ft. volt, ebből 3.758.398 Ft-ot a bérlő viselt, a fennmaradó 7.229.570 Ft. költséget kéri megosztani a Körmendi Városi Piac és Vásárcsarnok Kft. maga és az Önkormányzat között, az Önkormányzatra eső rész így 3.614.785 Ft. lenne. Az Önkormányzatra eső költségeket a Körmendi Városi Piac és Vásárcsarnok Kft. továbbszámlázná az Önkormányzat felé.

A felújítás során teljes belső átalakítás történt, bontás, nyílászáró csere, Wc átalakítás, új aljzatbetonozás, járólapozás, festés, előtető építés 50 m2-en, külső átszínezés, tetőjavítás, elektromos hálózati rendszer felújítása, almérők kialakítása.

Kérem a Testületet, döntsön a kérelemről.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy a körmendi piac területén lévő, az Önkormányzat tulajdonát képező egykori piacfelügyelői irodának és mellékhelyiségnek helyt adó épület felújításában költségviselőként részt vesz, az alábbi feltételek mentén:

* az Önkormányzat 3.614.785 Ft. összeg erejéig vesz részt a költségviselésben,
* az Önkormányzat mellett a költségeket a Körmendi Városi Piac és Vásárcsarnok Korlátolt Felelősségű Társaság és a felújított ingatlan bérlője viseli,
* a bérlő költségviseléséért a Körmendi Városi Piac és Vásárcsarnok Korlátolt Felelősségű Társaság tartozik helytállni, a bérlővel, a bérlőre eső költségviselésről a Körmendi Városi Piac és Vásárcsarnok Korlátolt Felelősségű Társaság köt megállapodást,
* a költségviseléssel sem a Körmendi Városi Piac és Vásárcsarnok Korlátolt Felelősségű Társaság, sem a bérlő nem szerez tulajdonjogot az épületben,
* az Önkormányzat a rá eső költséget likviditása függvényében adja át – akár több részletben - a Körmendi Városi Piac és Vásárcsarnok Korlátolt Felelősségű Társaság részére,
* a felújítást a Körmendi Városi Piac és Vásárcsarnok Korlátolt Felelősségű Társaság bonyolítja le saját felelősségére, és a felújítás során történt értéknövekedésről pénzügyi bizonylatokkal elszámol Körmend Város Önkormányzata (a Hivatal Pénzügyi Osztálya ) előtt a számlák kiállításától számított 60 napon belül.

Körmend, 2023. 10.20.

**Bebes István**

**polgármester**